Els 10 municipis del Moianès decideixen que volen ser comarca\nEl 47,38% del cens ha votat en aquest procés participatiu no vinculant\nRedacció 22/03/2015 - 09.38 Actualitzat 23/03/2015 - 14.14\nEls veïns de 10 municipis del Moianès han començat a les 9 del matí el procés participatiu no vinculant per decidir si volen convertir-se en comarca. Són poc més de 10.000 persones més grans de 16 anys els que poden decidir aquest diumenge si volen tenir comarca pròpia, el Moianès. Hi ha votat el 47,38% del cens, 5146 persones.\nA les 8 del vespre ja s'han tancat els col·legis electorals als 10 municipis i ha començat el recompte, que s'ha fet obert al públic. El sí s'ha imposat a les 10 poblacions amb un 80,32%. Un 16,32 han votat no.\nLa participació ha variat molt segons el municipi: Collsuspina, amb el 68,48%, és el municipi on ha votat més gent,mentre que Sant Quirze Safaja, amb el 31,31%, el que menys\nAmb la pregunta 'Vols que els municipis de: Calders, Castellcir, Castellterçol, Collsuspina, Granera, l'Estany, Moià, Monistrol de Calders, Santa Maria d'Oló i Sant Quirze Safaja formin part de la nova comarca del Moianès?', els electors han pogut decidir sobre el futur dels seus pobles en una demanda històrica al territori.\nEls municipis que han votat avui ja estaven agrupats en el Consorci del Moianès, una mancomunitat que fa més de 20 anys que funciona, però la Llei de Racionalització de l'Administració local ha deixat sota mínims aquest instrument. És per això que avui en aquests municipis decidiran si volen disposar d'un consell comarcal.\nUn cop imposat el sí, els deu municipis ratificaran la decisió en un ple extraordinari i el projecte de llei de creació de la 42a comarca de Catalunya entrarà al Parlament.\nLa vicepresidenta del govern, Joana Ortega, ha felicitat els moianesos en un tuit:\nGran participació i gran dia al Moianès. Mai s'ha de témer donar la veu a la gent. Heu estat un exemple i un model. Gràcies moianesos!\n¿ Joana Ortega (@joanaortega) March 22, 2015\nL'alcalde de Moià vol la nova comarca constituïda després de les municipals\nEl Moianès vol ser comarca\nCollsuspina i Santa Maria d'Oló guanya el sí però a poca distància del no


CCC#45 | La Caldera\nConcrete Matter és un projecte sobre cossos concrets: els nostres i els de les nostres mares. És una recerca al voltant de la dansa, del plaer i del vincle materno-filial. És ballar amb les nostres mares per plaer. Construir una polisèmia corporal que es genera a partir de la trobada entre els nostres cossos a escena. Parlem del desig i de la seva abstracció, que es fa palesa en el fet d’estar juntes, de ser un cos. Parlem del present radical de moure’ns a una, de cuidar-nos i carregar-nos les unes a les altres. De com el fet coral i el personal col·lideixen entre sí. De com desfer-se i de com ser carn.\nMARES I PLAER. En el nostre tercer treball volem parlar del plaer, i hem escollit fer-ho amb els nostres referents femenins més propers: les nostre mares. Totes elles nascudes entre l’any 51 i el 58, pertanyen a una generació que es troba a cavall entre la dictadura i la democràcia. Una generació de canvi de paradigma en el nostre país en tots els sentits i a molts nivells, en especial sobre el paper de les dones a la societat espanyola. Ara que ens trobem en un moment de canvi radical pel que fa a la política dels cossos, ens sembla pertinent posar èmfasi en aquest contacte pell a pell, en el plaer de tocar-se, en la gramàtica del tacte amb les dones amb qui un dia vàrem ser un únic cos. Per altra banda, posant al centre la pell volem reivindicar també allò intangible i improductiu: posar damunt la taula l’univers dels afectes i el seu paper crucial en qualsevol societat humana, fer-lo motor de reflexió col·lectiva i així denunciar l’oblit a què el sotmeten qui ens governen. Fer apologia de tota aquella informació que es transmet sense paraules. El plaer que reivindiquem no té a veure amb un producte que hom pot consumir, ans al contrari: no volem fer-li el joc a la pornografia que pretén traduir els nostres cossos en mercaderies i productes, sinó recuperar el sentit oblidat que conté el plaer més enllà de l’orgasme, del fet sexual. Reivindicar una reescriptura d’allò eròtic; reescriure la gramàtica del plaer de tocar-se i d’estar juntes en aquesta època en què ens asseguren que la nostra supervivència passa per no tocar a qui estimem. Una època que ens empeny a no estar juntes, a la desconnexió amb les que tenim afinitat dins d’un món apartment hiperconnectat.\nLOS DETECTIVES neix com un col·lectiu a partir de la trobada entre quatre treballadores de les arts escèniques: Mariona Naudin, María García Vera, Marina Colomina i Laia Cabrera. A partir d'aquesta primera trobada, les quatre intèrprets decideixen crear la seva primera peça, Kopfkino i decideixen continuar treballant conjuntament. Els seus projectes sorgeixen de la col·laboració i d'un laboratori amb normes pròpies que fomenten constantment l'intercanvi dels rols entre les intèrprets, i de què neix un estil d'escriptura orgànica i fresca. El resultat podria definir-se com una "coreografia teatral" o "una dansa dramaturgizada", encara que realment el més important és el que es produeix en una escena essencialment viva.\nMés sobre Los detectives a La Caldera\nDivendres 26 de novembre, a les 19h\nEntrada lliure amb reserva prèvia\nRaquel Klein, Raquel Gualtero